IX.  Bulla apostolica qua capitulum Brivatense declaratur Romanae Ecclesiae immediate subditum, eique conceditur ut chrisma, oleum sanctum, consecrationes ecclesiarum aut altarium et clericorum ordinationes a quo maluerint episcopo suscipere possint.   (Anno 1119, Jun. 1.) [  Gall. Christ.  nov. t. II, instr. p. 132.]
Author: Calixtus II

CALIXTUS episcopus, servus servorum Dei, dilectis in Christo filiis Brivatensis ecclesiae Sancti Juliani canonicis tam praesentibus quam futuris in perpetuum.

Cum universis Ecclesiae filiis ex apostolicae sedis auctoritate ac benevolentia debitores existamus, illis tamen locis atque personis quae specialius ac familiarius Romanae adhaerent Ecclesiae, propensiori nos convenit charitatis studio imminere. Eapropter petitionibus vestris annuendum censuimus ut beati Juliani Brivatensem ecclesiam protectione sedis apostolicae muniremus, per praesentisque privilegii paginam apostolica auctoritate statuimus ut quaecunque bona, quascunque possessiones concessione pontificum, liberalitate principum, oblatione fidelium vel aliis justis modis ecclesia eadem in praesenti possidet, sive in futurum praestante Deo juste atque canonice poterit adipisci, firma vobis vestrisque successoribus illibata permaneant. In quibus haec propriis duximus nominibus annotanda, videlicet: abbatiam S. Germani de Embron, abbatiam S. Marcellini de Cantogila, abbatiam S. Mariae de Pebrac, abbatiam S. Juliani Turonensis, ecclesiam S. Ferreoli, ecclesiam de Brassac, ecclesiam de Valle cum decima, ecclesiam de Solignac cum decima, ecclesiam Despaleneo cum decima, villam Tarraza, ecclesiam de Faveirolas cum decima, ecclesiam de Surlange cum decima, ecclesiam de Bellomonte cum decima; ecclesiam de Fontibus. Decernimus ergo ut nulli omnino hominum liceat eamdem ecclesiam temere perturbare, aut ei possessiones auferre vel ablatas retinere, minuere, vel temerariis vexationibus fatigare; sed omnia integra observentur eorum pro quorum sustentatione et gubernatione concessa sunt usibus omnimodis profutura. Porro ecclesia ac praedia quae per praepositorum vel per aliarum ecclesiasticarum personarum temeritatem vel per laicorum violentiam distracta sunt, in usus ecclesiae reducantur, et sine contradictione alicujus personae illibata in posterum observentur; sane ut vestra ecclesia sub tutela et jurisdictione sanctae nostrae Romanae cui, Deo auctore, deservimus, Ecclesiae constituta, libera semper et quieta permaneat, omnem cujuslibet ecclesiae sacerdotem jurisdictionem quamlibet habere praeter rectorem sedis hujus apostolicae prohibemus. Chrisma, oleum sanctum, consecrationes altarium, vel ecclesiarum, ordines clericorum qui ad sacros ordines fuerint promovendi, a quo malueritis catholico suscipietis episcopo. Obeunte loci ejusdem abbate, sive praeposito, nullus ibi qualibet subreptionis astutia, seu violentia praeponatur, nisi quem fratres communi consensu, vel fratrum pars consilii sanioris secundum Deum providerint eligendum. Ad indicium autem juris et proprietatis Romanae Ecclesiae, et libertatis vestrae, aureum unum quotannis Lateranensi palatio persolveritis. Si qua ergo in futurum ecclesiastica saecularisve persona hanc nostrae constitutionis paginam sciens temere contra eam venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem ecclesiae jura servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Ego Calixtus catholicae episcopus. Datum Brivatae per manum Grisogoni S. Romanae Ecclesiae diaconi cardinalis ac bibliothecarii, Kal. Junii, indict. XII, Dominicae Incarnationis anno 1120, pontificatus autem domini Calixti II papae anno primo.